Tavaly valamivel több mint 100 ezer új autót adtak el Magyarországon az előzetes becslés szerint, ami komoly bővülés, bár még mindig messze van attól a 140-160 ezertől, amelyet a márkakereskedők a saját szempontjaik alapján szeretnének. A magyar vevők döntő része továbbra is használt autót vásárol, tavaly körülbelül 700 ezer használt adásvétel lehetett Magyarországon, és nagyon jelentős az import aránya is, legalább 150 ezer használt autót hozhattak be.

A lakosság azonban ismét elkezdett elég gyors ütemben eladósodni, az MNB adatai szerint januárban 80 százalékkal nőtt az újonnan igényelt személyi kölcsönök összege, és ebben jelentősebb része van az autóvásárlásra felvett kölcsönöknek is.

De mit tud kihozni üzletileg ebben a környezetben egy autókereskedő? Az egyik vezető piaci szereplő, a Pappas Autó Magyarország megmutatta a számait, és amit láttunk, az egyértelműen arra utal, hogy nem csak a használt autók, de az új autók eladásában is elég jó lehetőségek vannak.

A Pappas számai persze nem tükrözik pontosan a magyar piacot, de a társaság összesen 10 személy- és teherautó márkát árul, a Mercedes összes magyar eladásából csaknem 80 százalékos a részesedése, de erős az Alfa Romeóban (35 százalék), a Kiában (25 százalék) és a Fiatban is (11 százalék).

Az alábbi grafikon a Pappas személyautó értékesítési darabszámait mutatja 2008 óta. Jól látszik, hogy a cég több mint háromszor annyi új autót értékesített 2017-ben, mint a gazadsági válság legrosszabb évének számító 2009-ben.

A haszonjárművek eladása valamivel hektikusabb, de a háromszoros szorzó itt is éppen megvan ezen az időtávon.

Ami talán ennél is fontosabb, a Pappas számai azt is mutatják, hogy az értékesítési darabszám (és persze a bevétel) növelése a hatékonyság szempontjából miért létfontosságú. A társaság alkalmazottainak száma ugyanis csak durván 30 százalékkal emelkedett, mialatt az eladott autók darabszáma a háromszorosára nőtt.

A bevétel tavaly már a százmilliárd forintot közelítette, ami a 2016-os képest 38,5 százalékkal magasabb, 2012 óta pedig megduplázódott. Idén 10-15 százalék közötti növekedést várnak a személyautó eladásokban, a haszongépjárművekben pedig 0-5 százalékos bővülést tartanak reálisnak.

Támogasd a munkánkat! A G7-et ingyen lehet olvasni, de nem ingyen készül. Ha tetszett, amit olvastál és hasznosnak gondolod a munkánkat, akkor támogass minket, úgy, mintha előfizetnél. Ezzel növeled a működésünk biztonságát, és hozzájárulsz ahhoz, hogy olyan minőségben írhassuk az újságot továbbra is, ahogy eddig. Magánszemélyként és cégként is küldhetsz nekünk pénzt egy egyszerű bankkártyás fizetéssel vagy havi rendszerességgel. Köszönjük, hogy mellénk állsz. Havonta Egyszeri összeggel Tovább a támogatáshoz

Pénz Vállalat autó használt autó kereskedő Pappas Kft. új autó Olvasson tovább a kategóriában